# data[].attributes.body
Hope everyone can spend some time to have 10 min of your time each day to revise and learn. I did put some English learning materials so you can understand more.

# data[].attributes.attachment_link.description
1. Penyalahgunaan Dadah 2. Ketagihan Penggunaan Internet 3. Ketagihan Media Sosial Dalam Kalangan Remaja

# data[].attributes.attachment_link.title
Penanda Wacana (Nota Sekolah Rendah dan Sekolah Menengah)

# data[].attributes.attachment_link.description
Penanda Wacana (Nota Sekolah Rendah dan Sekolah Menengah)

# data[].attributes.attachment_link.readable_text
Peribahasa ialah kumpulan dua atau lebih perkataan bermakna yakni bahasa kiasan yang telah mantap bentuknya. Dalam erti kata lain, peribahasa ialah ayat atau kumpulan kata yang tetap susunannya dan mempunyai maksud tertentu dengan tujuan memberi nasihat, pengajaran, teguran, sindiran dan lain-lain.

Katak di bawah tempurung
Maksud: Orang yang sangat cetek pengetahuan dan pengalaman hidup.

Katak ditimpa kemarau
Maksud: Berkeluh-kesah dengan tidak keruan.

Katak hendak jadi lembu
Maksud: Ingin melakukan sesuatu yang melebihi kesanggupan sendiri, hendak menyamai orang besar, orang kaya dan sebagainya.

Alim bagai katak tepi air
Maksud: Orang yang kaya ilmu tetapi tidak mendapat faedah daripada ilmunya.

Dayung sudah di tangan, perahu sudah di air
Maksud: Segala-gala yang dikehendaki sudah diperoleh.

Yang lama dikelek, yang baharu didukung
Maksud: Adat yang lama tetap diamalkan di samping budaya hidup yang baru.

Seperti lembu dicucuk hidung
Maksud: Orang yang selalu menurut kemahuan orang lain.

Tak lapuk dek hujan, tak lekang dek panas
Maksud: Adat yang tidak berubah; sesuatu yang tetap utuh.

Bagai kaca terhempas ke batu
Maksud: Sangat sedih atau kecewa.

Bulat air kerana pembetung, bulat manusia kerana muafakat
Maksud: Kata sepakat yang dicapai dalam mesyuarat.

Bagai aur dengan tebing
Maksud: Hubungan yang rapat antara sama sama yang lain dan saling bantu-membantu.

Berat sama dipikul, ringan sama dijinjing
Maksud: mengalami susah senang bersama-sama.

Bara yang digenggam biar sampai jadi arang
Maksud: Mengerjakan sesuatu yang sukar hendaklah sabar, sehingga mencapai kejayaan.

Hujan emas di negeri orang, hujan batu di negeri sendiri, lebih baik di negeri sendiri
Maksud: Walau bagaimanapun kelebihan di negara orang, tetap negeri sendiri lebih baik lagi.

Melentur buluh biarlah dari rebungnya
Maksud: Mendidik anak biarlah sejak mereka kecil lagi.

Duduk sama rendah, berdiri sama tinggi
Maksud: Dua orang atau pihak yang sama darjat dalam adat

Yang berat sama dipikul, yang ringan sama dijinjing
Maksud : Bersama-sama menghadapi atau mengerjakan sesuatu.

Kalau takut dilambung ombak, jangan berumah di tepi pantai
Maksud: Kalau takut berhadapan dengan penderitaan , lebih baik jangan melakukan sesuatu yang susah.

Indah khabar daripada rupa
Maksud : Perkhabaran tentang sesuatu perkara yang dilebih-lebihkan.

Hati gajah sama dilapah, hati kuman sama dicecah
Maksud : Pengagihan yang sama banyak.

Bukit sama didaki, lurah sama dituruni
Maksud : Perhubungan yang sangat akrab, senang susah bersama.

Kacang lupakan kulit
Maksud : Orang yang melupakan asalnya atau orang yang pernah menolongnya setelah mendapat kesenangan.

Di mana bumi dipijak, di situ langit dijunjung
Maksud : Menurut adat atau peraturan di tempat yang kita diami atau tinggal.

Masuk kandang kambing mengembek, masuk kandang kerbau menguak
Maksud : Menyesuaikan diri dengan tempat dan keadaan

Ibarat telur sesangkak, pecah sebiji, pecah semua
Maksud : kesilapan yang dilakukan oleh seseorang menyebabkan orang lain yang menerima akibatnya.

Kalau tidak dipecahkan ruyung, manakan dapat sagunya
Maksud : Tak akan tercapai maksudnya kalau tak mahu berusaha dan bersusah payah.

Siang menjadi angan-angan, malam menjadi buah mimpi
Tidak pernah dilupakan.

Berakit-rakit ke hulu, berenang-renang ke tepian, bersakit-sakit dahulu, bersenang-senang kemudian
Maksud : Bersusah payah terlebih dahulu untuk mendapatkan kesenangan pada kemudian hari.

Yang bulat tidak datang menggolek, yang pipih tidak datang melayang
Maksud : Sesuatu benda tidak akan datang tanpa usaha

Untung anak lelaki cari-carikan, untung anak perempuan nanti-nantikan
Maksud : orang lelaki yang merisik bakal isterinya.

Bagai ikan pulang ke lubuk
Maksud : a. Orang yang pulang ke tempat asal. b. Kehidupan yang senang.

Sedikit-sedikit, lama-lama jadi bukit
Maksud : Sabar mengerjakan sesuatu lama-lama berhasil juga.

Bak cendawan tumbuh selepas hujan
Maksud : Terlalu banyak pada sesuatu masa.

Yang kita kejar tak dapat, yang kita kendong pula berciciran
Maksud : Bernasib malang kerana setelah memperoleh sesuatu, tetapi yang sudah di tangan hilang pula.

Biar mati anak, jangan mati adat
Maksud : orang yang kuat perpegang pada adat.

Sediakan payung sebelum hujan
Maksud : Berjaga-jaga dulu sebelum mendapat sesuatu bencana.

Kaut laba dengan siku
Maksud: Sentiasa hendak beroleh untung banyak.

Umpama burung tumpang beramai dengan kawan banyak
Maksud: Perihal orang dagang yang tidak bersungguh dan tidak tetap hatinya di negeri orang.

Sungguh kawat yang dibentuk, ikan ditebat yang diadang
Maksud: Tipu muslihat yang tersembunyi demi mencari keuntungan diri sendiri.

Hendak kaya berdikit-dikit, hendak tuah bertabur urai, hendak berani berlawan ramai
Maksud peribahasa: Hemat itulah titian kaya dan murah itulah titian tuah serta banyak lawan itu mendatangkan berani.

Kalau ibu kaya, anak jadi puteri, kalau anak kaya, ibu jadi budak
Maksud: Perihal perbezaan antara kesayangan ibu dengan kesayangan anak.

Orang baru kaya jangan dihutangi, orang lepas nikah jangan ditandangi
Maksud: Sia-sialah mengerjakan perbuatan yang tidak mendatangkan faedah.

Cari jalan
Maksud : Berikhtiar menyelesaikan sesuatu perkara.

Perah otak
Maksud: Berfikir dengan bersungguh-sungguh.

Berbesar hati
Maksud : Gembira.

Anak buah
Maksud : Anak saudara ataupun pekerja di bawah jagaan kita.

Tuan rumah
Maksud : Tempat berlangsungnya sesuatu acara.

Batu penghalang
Maksud : Halangan

Darah daging
Anak dan saudara-mara daripada keturunan sendiri.

Meninggi diri
Maksud : Sombong

Bermuka dua
Maksud : Tidak jujur.

Baik hati
Maksud : Bersikap baik dan penyayang (suka menolong).

Tulang Belakang
Maksud : Punca kekuatan/ orang harapan

Terang Hati
Maksud : Lekas pandai.

Rendah Hati
Maksud : Tidak sombong

Murah Hati
Maksud : Pemurah.

Tangan Kosong
Maksud : Hampa.

Lintah darat
Maksud : Peniaga yang mengambil keuntungan yang terlalu tinggi.

Anak dagang
Maksud : Orang luar yang datang menetap di sesuatu tempat

Ibarat negeri berubah rasam; ibarat tahun berubah musim.
Maksud : Orang yang tidak tetap kedudukannya.

Ikan di hulu tuba di hilir.
Maksud : Perbuatan yang sia-sia

Ikan lagi di laut, lada garam sudah di sengkalan.
Maksud : Sudah bersiap sedia untuk mengecap hasil yang belum lagi diperoleh

Ikut hakim memiat daging:sakit di awak sakitlah orang.
Maksud : Sesuatu perintah hendaklah dilakukan dengan adil.

Intan dikalungkan di leher anjing.
Maksud : Memberikan sesuatu (barang, nasihat) kepada orang yang tidak mahu atau bukan pada tempatnya.

Ingat ranting yang akan melenting, dahan yang akan mencocok, duri yang akan mengait.
Maksud : Hendaklah selalu beringat tentang segala bahaya dan rintangan ketika melakukan sesuatu pekerjaan.

Alah sabung, menang sorak.
Maksud: Biarpun kalah, tetapi masih tetap tinggi juga cakapnya.

Satu dijentik, sepuluh rebah.
Maksud: Seorang yang dikata-katai sekalian yang mendengar ikut merasa.

Anjing menyalak bukit, takkan runtuh.
Maksud: Orang baik yang dicela oleh orang jahat, tentu tidak akan binasa kebaikannya.

Sigai dua segeragai.
Maksud: Perkara yang satu ada sangkut-pautnya dengan perkara yang lain.

Enak lauk dikunyah-kunyah, enak kata diulang-ulang.
Maksud: Nasihat yang baik perlu diulang-ulang menyebutnya.

Mengembalikan manikam ke dalam cembulnya.
Ertinya:~ Memikirkan kembali apa-apa yang telah terkatakan

Seperti kaca terhempas ke batu.
Maksud: Hati yang hancur kerana dukacita.

Kura-kura di dalam perahu, pura-pura tidak tahu.
Maksud: Bertanya sesuatu yang sudah diketahui.

Kerana mulut badan binasa.
Maksud: Mendapat kecelakaan kerana perkataannya.

Kilat beliung sudah di kaki, kilat pisau sudah ke tangan, kilat cermin sudah ke muka.
Maksud: Orang yang bijaksana dengan mudah menangkap hujung kata atau kias seseorang.

Ada seperti tampaknya apung-apung.
Maksud: Barang yang dihajati telah ada tetapi belum tentu dapat diambil atau dipakai.

Dalam menunduk dia menyonggeng.
Maksud: Lahirnya dia menerima dengan baik, tetapi hatinya sendiri membantah.

Jauh boleh ditunjukkan, dekat boleh dikakukkan.
Maksud: Kebenaran sesuatu perkataan yang diucapkan boleh diuji, kerana ada tanda dan buktinya.

Air mata jatuh ke dalam.
Maksud: Berdukacita dengan diam-diam.

Bagai haruan di dalam tuar.
Maksud: Tidak tetap keadaannya, kerana sakit atau susah

Dibuat kerana Allah, menjadi murka Allah.
Maksud: Dilakukan dengan maksud baik, tetapi diterima orang dengan curiga.

Dikulum menjadi manikam, dimuntahkan menjadi sekam.
Maksud: Diam itu lebih baik daripada berkata-kata.

Seekor kerbau membawa lumpur, semuanya terpalit.
Maksud: Seorang yang berbuat salah, semuanya terbawa-bawa.

Berlurah di balik pendakian.
Maksud: Ada sesuatu maksud yang tersembunyi di sebalik sesuatu perbuatan, perkataan dan sebagainya.

Enggang apa kepada enggang; orang apa kepada orang.
Maksud: Memang mudah menyuruh berbuat begini begitu, tetapi yang sukar ialah yang mengerjakannya.

Dekat dapat ditunjal, jauh dapat ditunjuk.
Maksud: Perkataan atau pengakuan yang dapat dibuktikan kebenarannya

Bagai belacan dikerat dua: yang pergi busuk, yang tinggal hanyir.
Maksud: Perkara yang mendatangkan aib kepada kedua-dua belah pihak.

Buangkan yang keruh, ambil yang jernih.
Maksud: Buang yang jahat ambil yang baik; memulai penghidupan yang baru.

Seperti raja dengan menteri.
Maksud: Seia-sekata dalam semua perkara.

Apa sakit berbini janda, anak tiri boleh disuruh.
Maksud: Alasan yang berlawanan dengan maksud yang sebenarnya.

Dari telaga yang jernih, tak akan mengalir air yang keruh.
Maksud: Daripada sifat yang mulia, tak akan lahir budi bahasa yang kasar

Laksana bunga dedap, sungguh merah berbau tidak.
Maksud: Orang yang elok rupa paras tetapi tiada budi bahasa.

Elok basa kan bakal hidup, elok budi kan bakal mati.
Maksud: Orang yang baik bahasanya jadi kesayangan orang selagi hidup, sesudah mati jadi kenang-kenangan.

Berhampar lapik, berlicin daun.
Maksud: Bermuafakat mencari penyelesaian yang baik dengan setulus-tulus hati, tidak ada menyembunyikan perasaan-perasaan yang buruk

Batu pun empuk, jangankan hati manusia.
Maksud: Perkataan yang lemak manis dapat menawan hati yang keras.

Seperti anjing dengan kucing
Maksud: digunakan untuk menggambarkan dua orang yang saling berkelahi bila berjumpa susah utk mereka berdamai

Seperti ayam dengan itik
Maksud: Dua pihak yang mempunyai masalah berkomunikasi.

Melepaskan anjing tersepit, sudah lepas dia menggigit.
Maksud: Menolong orang yang tiada tahu berterima kasih

Seberapa panjang sarung, begitulah panjang matanya.
Maksud: Perangai (perkataan) yang baik atau jahat menunjukkan sedikit banyaknya ilmu seseorang.

Umpama semut mempersembahkan paha belalang kepada raja.
Maksud: Pemberian yang tidak ada ertinya.

Ada beras, taruh dalam padi
Maksud: Rahsia hendaklah disimpan baik-baik.

Ada bukit, ada paya
Maksud: Ada baik, ada jahat; ada miskin, ada kaya.

Di mana bumi dipijak, di situ langit dijunjung
Maksud: Hendaklah menurut adat dan aturan tempat yang kita diami.

Kemana angin deras, kesitu condongnya
Maksud: Pendirian yang tidak tetap.

Asal ada, kecil pun pada
Maksud: Kalau tak ada banyak, sedikit pun cukup juga.

Cencang dua segeragai
Maksud: Sekali jalan, dua tiga pekerjaan selesai.

Dikati sama berat, diuji sama merah
Maksud: Pangkat atau kedudukan yang sama.

Sampai bersalam, pulang berterajang
Maksud: Masuk ke negeri orang dengan nama yang baik, tetapi pulang dengan nama yang jahat.

Sayangkan kain, buangkan baju; sayangkan lain, buangkan aku
Maksud: Isteri yang mencari kekasih lain.

Dikulum menjadi manikam, Dimuntahkan menjadi sekam
Maksud: Diam itu lebih baik daripada berkata-kata.

Ada angin ada pohonnya.
Maksud: Segala yang terjadi ada sebab-sebabnya.

Luka di tangan nampak berdarah, luka di hati siapa tahu.
Maksud: Hanya diri orang itu sahaja yang tahu akan penderitaan atau kesedihannya.

Betapa berat mata memandang, berat lagi bahu memikul.
Maksud: Berapa susah kita melihat kesusahan orang lain, terlebih susah juga orang yang menderita kesusahan itu.

Seperti kain kasa di atas duri.
Maksud: Suatu perkara yang terlalu sukar menyelesaikannya; harus sabar dan hati-hati.

Bibir saya bukan diretak panas.
Maksud: Kata-kata saya bukan sia-sia atau dusta.

Buat di alang tahun, belayar di luar musim.
Maksud: Melakukan sesuatu salah masa.

Jangan tercicir di periuk
Maksud: Jangan membuat angkara di mana kita menumpang.

Bersihkan halaman sendiri dulu, baru bersihkan halaman orang.
Maksud: Urus hal sendiri dahulu baru urus hal orang

Manusia tahan kias, binatang tahan palu.
Maksud: Mengajar manusia dengan sindiran manakala haiwan dengan pukulan.

Serkap jarang
Maksud: Menuduh tanpa usul periksa.

Jaga mulut
Maksud: Pelihara lidah; berhati-hati dalam percakapan.

Periuk mengumpat belanga.
Maksud: Orang yang memburukkan orang lain, sedangkan ia sendiri pun buruk juga.

Bercakap memandang-mandang, silap lidah jiwa hilang.
Maksud: Memperkatakan sesuatu hal orang lain hendaklah berhati-hati.

Rantai besi dimakan bubuk.
Maksud: Cerita yang tak masuk di akal.

Kalau kerbau sekawan dapat dikawali, manusia seorang tiada dapat dimaklumi.
Maksud: Sangatlah sukar untuk menghadapi manusia kerana tiap-tiap orang berlainan pendapatnya.

Tegang berjela-jela, kendur berdenting-denting.
Maksud: Pemerintahan yang baik ialah di dalam keras ada lunaknya dan di dalam lunak ada kerasnya.

Salah cotok melantingkan.
Maksud: Tiap-tiap pekerjaan hendaklah dilakukan dengan sewajarnya, yang salah hendaklah dibetulkan.

Kalau asal benih yang baik, jatuh ke laut menjadi pulau.
Maksud: Yang baik itu biar di mana pun tempatnya akan tetap baik juga.

Matahari tengah gerhana.
Maksud: Berwajah muram kerana dukacita.

Rasa termengkelan di hati.
Maksud: Merasa musykil.

Seperti memekik di tengah padang luas.
Maksud: Seruan yang tidak diendahkan orang.

Seperti bunyi gung tertangkup.
Maksud: Kata-kata yang tidak jelas.

Sebagai ayam diasak malam.
Maksud: Tidak ada daya upaya lagi.

Biar, biar naik ke mata.
Maksud: Kecewa.

Seperti di atas titian.
Maksud: Dalam kebimbangan.

Api padam puntung berasap.
Maksud: Perkara yang telah putus, tetapi ditimbulkan kembali.

Agak-agak bertutur malam hari.
Maksud: Mesti selalu beringat-ingat ketika memperkatakan sesuatu.

Orang itu empat gasal, lima genap.
Maksud: Orang yang suka berbantah dan berlainan faham daripada orang banyak.

Buruk muka cermin dibelah.
Maksud: Diri sendiri yang kurang pandai, orang lain yang disalahkan.

Melentur biarlah waktu rebung.
Maksud: Mengajar anak-anak biarlah selagi kecil, apabila telah besar, keraslah hatinya dan tidak dapat diajar lagi.

Dikacak betis sudah bak betis, dikacak lengan sudah bak lengan.
Maksud: Orang yang menyangka dirinya telah cukup kuat (tentang wang atau akal) sehingga tidak perlu meminta bantuan daripada orang lain lagi.

Hujan panas permainan hari, senang susah permainan hidup.
Maksud: Dalam hidup manusia ada kalanya senang dan ada kalanya susah.

Jangan menumbuk di periuk, bertanak di lesung.
Maksud: Jangan berbuat sesuatu pekerjaan yang menyalahi kebiasaan.

Segigi tajam bertimbal, nak hujung pangkal menjelma.
Maksud: Orang yang mempunyai dua pendirian.

Longgar sendat lapang bertukul.
Maksud: Hanya berpura-pura menerima sesuatu kebenaran tetapi sebenarnya tidak.

Seperti kecek ular.
Maksud: Menceritakan berlebih-lebihan daripada keadaan yang sebenarnya.

Silap cakap kena radak, hilang jiwa percuma saja.
Maksud: Memperkatakan sesuatu perkara (rahsia dan sebagainya), hendaklah hati-hati benar, sebab buruk padahnya.

Syarak yang mengata, adat yang memaksa.
Maksud: Syarak dan adat tidak dapat dipisahkan

Di mana tumbuh, di situ disiang.
Maksud: Jika terjadi suatu perkara atau perselisihan, hendaklah diperiksa dan diselesaikan di situ juga

Mudah luka payah sembuhnya.
Maksud: Mencari perselisihan sangat mudah, tetapi mencari perdamaian sangat sukar.

Bagaimana hari tak hujan, katak betung dalam telaga berteriak selalu.
Maksud: Orang yang selalu pergi ke rumah seseorang dengan tidak berketika dan dengan maksud yang tersembunyi.

Laksana katak, sedikit hujan banyak bermain.
Maksud: Orang yang suka membesar-besarkan perkara yang kecil.

Tak akan ada katak beranak ular
Maksud: Memperkatakan mengenai hal yang mustahil berlaku kepada seseorang; ataupun untuk menggambarkan orang yang pengecut (bodoh) yang tidak akan menjadi berani (pandai).

Terkilap-kilap bagai katak disemburi.
Maksud: Orang yang diam sahaja dalam suatu perbincangan.

Tiada akan licin katak puru, jika sentiasa berhujan sekalipun
Maksud: Orang yang hodoh jika memakai perhiasan sekalipun tidak akan menjadi elok.

Sekati sama berat, diuji sama merah.
Maksud peribahasa: Sama tinggi darjat atau kedudukan.

Hidup tidak kerana kaul, mati tidak kerana sumpah.
Maksud: Hidup mati terletak di tangan Tuhan.

# data[].attributes.attachment_link.title
Senarai Peribahasa Melayu Serta Maksudnya

# data[].attributes.attachment_link.description
Peribahasa ialah kumpulan dua atau lebih perkataan bermakna yakni bahasa kiasan yang telah mantap bentuknya. Dalam erti kata lain, peribahasa ialah ayat atau kumpulan kata yang tetap susunannya dan mempunyai maksud tertentu dengan tujuan memberi nasihat, pengajaran, teguran, sindiran dan lain-lain. Katak di bawah tempurung Maksud: Orang yang sangat cetek pengetahuan dan pengalaman hidup.